วุ่น! กกต.ยอมรับ ลต.ล่วงหน้า “เมืองนนท์” เจ้าหน้าที่จ่ายหน้าซองผิดกว่า 100 คน
"เลขาฯกกต." รับเลือกตั้งล่วงหน้าเกิดปัญหาหลายจุด แจง! แก้ไขแล้ว หลังพบ“เมืองนนท์” เจ้าหน้าที่กรอกเขตเลือกตั้งหน้าซองผิดพลาดกว่า 100 ราย พร้อมสั่งเปลี่ยนหีบใหม่ทันที มั่นใจเลือกตั้ง 14 พ.ค.ไม่เกิดซ้ำ
วุ่น! กกต.ยอมรับ เลือกตั้งล่วงหน้า “เมืองนนท์” เจ้าหน้าที่จ่ายหน้าซองผิดกว่า 100 คน มั่นใจเลือกตั้ง 14 พ.ค.ไม่เกิดซ้ำ
7 พ.ค. 2566

ผู้สื่อข่าวรายงานว่า วันนี้(7 พ.ค.66) เมื่อเวลา 14.00 น.ที่ศูนย์อำนวยความสะดวกแก่สื่อมวลชนในการรายงานผลการเลือกตั้ง ส.ส. สำนักงานคณะกรรมการการเลือกตั้ง (กกต.) นายแสวง บุญมี เลขาธิการคณะกรรมการการเลือกตั้ง แถลงถึงภาพรวมภายหลังดำเนินการจัดการเลือกตั้งล่วงหน้ามาแล้วกว่า 6 ชั่วโมง ว่า ปัญหาที่พบคือ การจราจร และสภาพอากาศที่ค่อนข้างร้อน ประกอบกับคนตื่นตัวออกไปใช้สิทธิเป็นจำนวนมาก จึงทำให้อาจจะต้องรอคิว แต่คาดว่าสถานการณ์คงจะคลี่คลายไปในทางที่ดีขึ้น โดยทาง กกต.กทม. พยายามอำนวยความสะดวกให้กับประชาชน ได้อย่างเรียบร้อยภายในเวลา 17.00 น.
นายแสวง กล่าวต่อว่า ระหว่างการลงคะแนนได้พบปัญหาที่ได้รับการพูดถึง คือ จ่าหน้าซองใส่บัตรเลือกตั้งไปยังเขตต่างๆ จึงถือโอกาสชี้แจงว่า ในจ่าหน้าซองจะไปถึงประธาน กกต. ประจำเขตเลือกตั้ง และจะมีรหัสในการส่งซองใส่บัตรคล้ายๆ รหัสไปรษณีย์ แต่ไม่ใช่รหัสไปรษณีย์ โดยผู้ที่กรอกรหัสดังกล่าวคือ คณะกรรมการประจำหน่วยเลือกตั้ง(กปน.) ซึ่งทาง กปน. จะกรอกจังหวัด เขตการเลือกตั้ง และกรอกตัวเลขประจำเขตในช่องรหัสจำนวน 5 หลัก 5 ช่อง 
โดย 2 ช่องแรกคือ รหัสในการส่งบัตรเลือกตั้ง เช่น จ.นนทบุรี รหัสไปรษณีย์คือ 12xxx แต่รหัสที่ใช้ในการส่งบัตรคือ11xxxx และ 3 ช่องสุดท้ายคือ รหัสเขตเลือกตั้ง ขณะที่ความผิดพลาดที่พบมี 2 ประการหลักๆ คือ ในระหว่างที่มีประชาชนใช้สิทธิไปจำนวน 100 คน พบว่า เจ้าหน้าที่ประจำหน่วยกรอกเขตเลือกตั้งผิด โดยต้องเป็นเขตเลือกตั้งที่ 2 แต่ กปน. ไปกรอกเป็นเขตเลือกตั้งที่ 4 แต่ซองใส่บัตรเลือกตั้ง ก็ยังสามารถส่งไปถึงเขตที่ 2 ได้ เพราะรหัส 3 ตัวหลัง นั้นระบุเป็น 002 
นอกจากนี้ยังมีกรณีที่รหัส 2 ตัวแรกซึ่งเป็นรหัสในการส่งบัตรไปที่ จ.นนทบุรี ต้องเป็น 11002 แต่ กปน. กรอกเป็น 12002 ตามรหัสไปรษณีย์ ทั้งนี้ ก็ยังสามารถส่งไปถึงเขตเลือกตั้งได้ แต่จะเป็นการส่งที่ลำบากมากขึ้น เพราะไม่ได้มาตรฐานของการส่งบัตรเลือกตั้ง 
สำหรับการแก้ปัญหาดังกล่าว นายแสวงกล่าวว่า เมื่อมีการหย่อนบัตรไปได้ 100 คน ทาง กปน. ได้ใช้หีบบัตรเลือกตั้งอันใหม่ให้ประชาชนหย่อน โดยแยกซองที่มีการกรอกผิดไว้ตรวจสอบอีกครั้งหลังปิดหีบ เพื่อรอให้เจ้าหน้าที่ไปรษณีย์มารับ เพื่อคัดแยกแจกจ่ายไปยังเขตต่างๆ
นายแสวง กล่าวอีกว่า ได้มีการซักซ้อมกับ กปน. ไว้แล้ว ถ้า กปน. อธิบายให้ประชาชนแล้ว ก็คาดว่า ไม่น่าจะมีปัญหาแต่อย่างใด โดยได้ย้ำกับ กปน. ว่า “อย่าไปใจอ่อนกับผู้มีสิทธิ ถ้าเราปฏิบัติได้อย่างถูกต้องแล้ว” พร้อมยืนยันว่า ไม่มีปัญหา และไม่กระทบสิทธิในสิ่งที่ประชาชนได้ออกเสียงลงคะแนน ไม่ว่าจะแบบเขต หรือบัญชีรายชื่อ ประชาชนเลือกแบบไหน ก็จะได้แบบนั้น
เมื่อถามว่า การกรอกเขตเลือกตั้ง และรหัสผิดถือเป็นความผิดพลาดของเจ้าหน้าที่ จะมีการตรวจสอบหรือไม่ นายแสวง กล่าวว่า มีการรับเรื่องนี้ไว้พิจารณา โดยมั่นใจว่า ในการเลือกตั้งวันที่ 14 พ.ค. นี้ จะไม่มีเหตุการณ์ดังกล่าวเกิดขึ้น เพราะการเลือกตั้งนอกเขตในวันนี้มีหลายหน่วย จึงทำให้เกิดความผิดพลาด แต่ในวันที่ 14 พ.ค. เป็นหน่วยใครหน่วยมัน ทั้งนี้ ก็จะดูที่เจตนาของเจ้าหน้าที่ด้วย ว่าเจตนาหรือไม่